DRAMMEN: Mange hundre pasienter som har fått behandling ved ortopedisk avdeling, har i årevis blitt registrert som innlagt til tross for at de ble sendt hjem samme dag. Slik har sykehuset feilaktig fått flere millioner kroner i refusjon fra staten. Det er NRK som først avslørte pengejukset torsdag kveld.



Direktør for Kirurgisk klinikk, Halfdan Aass, har foreløpig ikke full oversikt over hvor mange pasienter det dreier seg om. Han vet derfor heller ikke hvor mye penger sykehuset uberettiget har fått.



– En del pasienter er kodet som innlagte, mens de i virkeligheten har reist hjem. Det har vært en avtale om at de er permittert og kan ta kontakt ved behov, forklarer Aass.

500 bare i år

Feilkodingen har ikke gått ut over pasientbehandlingen. Eksterne konsulenter har gått gjennom alle journaler ved ortopedisk avdeling i tidsrommet januar-august 2011.



Gjennomgangen viser at vel 500 pasienter har blitt feilkodet i denne perioden. Halvparten av dem har fått behandling med hyaluronsyre, som sprøytes inn i kneledd for å virke lindrende. Resten av pasientene har vært gjennom ulike typer dagkirurgisk behandling. For de 246 pasientene som har blitt behandlet med hyaluronsyre, har sykehuset fått refundert cirka 1,7 millioner kroner.



Ved korrekt koding skulle sykehuset fått bare 75.000 kroner. Pasientene skulle også betalt egenandel slik at sykehusets inntekter ville blitt rundt 150.000.



Bare for disse 246 pasientene har altså Drammen sykehus fått mer enn halvannen million for mye.

Bevisst feilkoding

Kodejukset ble oppdaget ved en tilfeldighet i sommer. Som en del av pasientsikkerhetskampanjen «I trygge hender», ble det gjort stikkprøver av journaler ved ortopedisk avdeling.



Gjennomgangen av journalene avdekket at avdelingen systematisk kodet pasienter feil. Dermed har sykehuset fått inntekter det ikke hadde krav på.



– Har feilkodingen blitt gjort bevisst?



– Jeg må nok si det. Dette er gal bruk av kodeverket, og det beklager vi sterkt. Det skal ikke forekomme, sier Aass.

LES OGSÅ: Store kutt i Vestre Viken

Nulltoleranse

Klinikkdirektøren mener det ikke er grunn til å tro at andre avdelinger ved sykehuset har kodet pasienter på samme måte.



Vestre Viken vil nå ta kontakt med Helsedirektoratet for å betale tilbake de pengene helseforetaket ikke skulle hatt. Styret skal behandle saken 26. november.



– Vi vil være spesielt oppmerksomme på riktig koding i tiden fremover. Vestre Viken har nulltoleranse for økonomisk motivert feilkoding, sier Aass.

LES OGSÅ: Statens helsetilsyn slakter ledelsen i Vestre Viken for mangelfull styring